ओलावृष्टि में हुए नुकसान को लेकर समीक्षा बैठक
नामकुम| नामकुमप्रखंड में विगत दिनों ओलावृष्टि को लेकर हुए नुकसान पर समीक्षा बैठक की गई। बैठक में अंचलाधिकारी द्वारा बताया गया कि प्रभावित पंचायत राजाउलातु, रामपुर, लाली, सोदाग, लालखटंगा सहित अन्य पंचायतों से कुल 2166 किसानों द्वारा आवेदन प्राप्त हुआ है। जिसपर मुआवजा के लिए कार्यवाई चल रही है। जबकि पंचायत के प्रतिनिधियों ने बताया कि बहुत किसानों का नाम इस सूची में छोड़ दिया गया है।
खिजरी विधायक रामकुमार पाहन ने अंचलाधिकारी सहित अन्य कर्मचारियों को निर्देश दिया कि ईमानदारी पूर्वक सूची बनाकर प्रभवित किसानों को मुआवजा भुगतान के लिए कार्यवाही करें। एक भी प्रभावित किसान मुआवजा से वंचित नहीं होना चाहिए। वहीं सांसद प्रतिनिधि मनोज कुमार सिंह ने सुझाव दिया कि किसानों द्वारा जो सूची उपलब्घ कराई गई है उसे संबंधित पंचायत भवन में चिपकाया जाए, ताकि छुटे हुए किसान सूची देखकर अपना नाम जुड़वा सके। मौके पर विधायक प्रतिनिधि बिरसा पाहन, निगरानी खाद्य आपूर्ति प्रतिनिधि पिंटू सिंह, मंडल अध्यक्ष प्रमोद सिंह, रमेश मुंडा, कृष्णा कुमार, राकेश सिंह, नवीन सोनी, विनोद एक्का सहित ग्रामीण उपस्थित थे।
hin_Deva hin_Deva hin_Deva